

**ประชุมสภาปฏิรูปแห่งชาติ ครั้งที่ ๑๓/๒๕๕๗**

วันจันทร์ที่ ๒๙ ธันวาคม ๒๕๕๗ เวลา ๐๙.๓๐ นาฬิกา ณ ห้องประชุมสภา ชั้น ๒ อาคารรัฐสภา ๑ ที่ประชุมสภาปฏิรูปแห่งชาติได้มีการพิจารณา รายงานพิจารณาศึกษาเรื่อง การนำเสนอพื้นที่อนุรักษ์ในทะเลอันดามันเป็นเขตมรดกโลก ซึ่งคณะกรรมาธิการปฏิรูปทรัพยากรธรรมชาติและสิ่งแวดล้อม พิจารณาเสร็จแล้ว โดยที่ประชุมของสภาปฏิรูปแห่งชาติ มีมติเห็นชอบข้อเสนอ ตามที่คณะกรรมาธิการปฏิรูปทรัพยากรธรรมชาติและสิ่งแวดล้อมเสนอ โดยสภาปฏิรูปแห่งชาติจะเสนอให้คณะรัฐมนตรี (ครม.) เร่งรัดการส่งเอกสารบัญชีรายชื่อเบื้องต้นแก่องค์การยูเนสโก ภายในวันที่ ๑๕ เมษายน ๒๕๕๘ และขอให้ครม. แต่งตั้งคณะทำงาน เพื่อดำเนินงานการขึ้นทะเบียนพื้นที่อนุรักษ์ทะเลอันดามันเพื่อเป็นแหล่งมรดกโลก เพื่อศึกษาและจัดทำเอกสารนำเสนอเพื่อขอขึ้นทะเบียนเป็นแหล่งมรดกโลกให้พร้อมต่อการพิจารณาขององค์การยูเนสโก ภายในพ.ศ. ๒๕๕๙ ทั้งนี้หากอันดามันได้รับการประกาศเป็นเขตมรดกโลก บริเวณนี้จะเป็นเขตมรดกโลกทางทะเลแห่งแรกของประเทศไทย และจะช่วยยกระดับการอนุรักษ์ การศึกษาวิจัยด้านทรัพยากรและความหลากหลายทางชีวภาพ ให้มีประสิทธิภาพมากขึ้น เพื่อให้เป็นมาตรฐานในระดับมรดกโลกที่มีการควบคุมและตรวจสอบอย่างเคร่งครัดจากองค์การยูเนสโก นอกจากนี้ เขตมรดกโลกทะเลอันดามัน จะช่วยยกระดับการท่องเที่ยวในจังหวัดต่างๆ ของชายฝั่งอันดามันทั้ง ๖ จังหวัด ได้แก่ ระนอง พังงา ภูเก็ต กระบี่ ตรัง และสตูล เพื่อให้มีความสอดคล้องกับนโยบายด้านการท่องเที่ยวของประเทศไทย และเป็นการช่วยฟื้นฟูเศรษฐกิจและกระจายรายได้สู่ชุมชนอย่างทั่วถึง ส่วนในเรื่องการแก้ปัญหาด้านสิ่งแวดล้อม เช่น มลพิษ น้ำเสีย ขยะทะเล การพัฒนาชายฝั่ง ฯลฯ จะสามารถกระทำได้อย่างมีประสิทธิภาพโดยใช้การบริหารแบบบูรณาการระหว่างหน่วยงานในพื้นที่ขนาดใหญ่ อีกทั้งประเทศเมียนมาร์กำลังอยู่ระหว่างการนำเสนอทะเลอันดามันในเขตเมียนมาร์ให้เป็นมรดกโลกเช่นกัน จึงนับเป็นการเตรียมพร้อมของประเทศไทยเพื่อดูแลจัดการทะเลอันดามันที่มีพื้นที่เชื่อมต่อกันในอนาคต สุดท้ายนี้การผลักดันข้อเสนอในเรื่องดังกล่าวจึงเป็นของขวัญปีใหม่จากสภาปฏิรูปแห่งชาติที่มอบให้คนไทยทุกคน